Det hadde vært rådhus på stedet lenge før de Keysers byggverk. Den første bygningen man kjenner daterte seg tilbake til 1200-tallet og den ble bygget om ca. år 1400. I 1536 var Delft utsatt for en bybrann, men rådhuset klarte seg. 4. mars 1618 brant imidlertid det meste av bygningen ned. Hendrick de Keyser var på dette tidspunkt engasjert ved Nieuwe Kerk og fikk oppdraget med å tegne det nye rådhuset.